ועדת הכנסת, כנסת 18, פרוטוקול מספר 5, 2009-04-06 09:30

זאב אלקין: אני מבקש לפתוח את ישיבת הוועדה המסדרת.

זאב אלקין: חברים, בוקר טוב, אנחנו מתחילים את הדיון.

זאב אלקין: חברים, אני מבין את ההתרגשות הרבה לאחר הפסקה ארוכה שלא ראיתם אחד את השני.

זאב אלקין: אני מציע שניגש לעצם הדיון.

זאב אלקין: הנושא הראשון שעל סדר-היום, לפי סדר-היום שקיבלתם, הוא בקשת הממשלה להקדמת הדיון בחוק-יסוד: הכנסת ומשק המדינה (אישור התקציב לשנים 2009 ו-2010) (הוראת שעה).

זאב אלקין: הניסוח של תזכיר הצעת חוק הממשלה מונח על שולחנכם.

ארבל אסטרחן: זה לא תזכיר, זו כבר הצעת חוק.

זאב אלקין: נוסח הצעת החוק.

זאב אלקין: בקשת הממשלה היא לפטור מחובת הנחה בכל הקריאות, וזה גם מה שיעמוד כאן לדיון.

זאב אלקין: אני אתן אפשרות לחברי הכנסת להתייחס כמובן לעצם העניין.

זאב אלקין: ראיתי את האצבעות, אבל ניתן קודם לנציג משרד האוצר להציג את הבקשה, ולאחר מכן נקיים את הדיון.

זאב אלקין: כרגע זכות הדיבור לנציג משרד האוצר.

זאב אלקין: יואל בריס, היועץ המשפטי, בבקשה.

יואל בריס: אנחנו נמצאים במצב ששני סעיפי חוק-יסוד שולטים עליו, מתייחסים אליו, אנחנו מבקשים להתייחס--

זאב אלקין: חברים, בבקשה.

זאב אלקין: חבר הכנסת ברכה, אני מבקש לתת לנציג משרד האוצר להציג את בקשת הממשלה, כי אחרת איך חברי הכנסת ידעו על מה הם מצביעים.

זאב אלקין: תהליך הדיון בחוקי-היסוד הוא תהליך רציני, ואפילו דיון בפטור מחובת הנחה הוא דיון רציני, אז אין לי ספק שאתה רוצה לשמוע את נציג משרד האוצר ממה נובעת בקשת הפטור.

זאב אלקין: בבקשה.

אורי אריאל: איפה שר האוצר?

רוברט אילטוב: מכין את התקציב.

זאב אלקין: בבקשה.

יואל בריס: למצב שבו שולטות שתי הוראות חוק, שהן שתי הוראות חוק-יסוד.

יואל בריס: סעיף 36א לחוק-יסוד: הכנסת קובע – אני אקפוץ ישר למצב שבו אנחנו נמצאים – שבמצב שבו ממשלה נבחרה אחרי המועד להגשת התקציב ולפני שהתקציב אושר, הממשלה החדשה והכנסת החדשה צריכים לאשר בתוך 45 ימים מיום כינונה של הממשלה את התקציב – 45 הימים האלה נספרים מהיום שבו נתכוננה הממשלה, כלומר, לפי חוק הפרשנות, יום אחרי ה-31 במארס.

יואל בריס: במקרה שלנו – אם לא אושר תקציב, הכנסת מתפזרת, רואים את הכנסת כאילו החליטה על התפזרותה, והולכים לבחירות חדשות בעבור עוד 90 יום.

יואל בריס: המצב שבו אנחנו נמצאים הוא מצב ייחודי מאוד בגלל השתלבות של כמה נסיבות: נסיבה אחת, אנחנו נמצאים בשלב מאוחר יחסית של השנה, כך שתקציב שנוכל לגבש כעת יהיה רק לתקופה קצרה.

יואל בריס: מצב דברים זה עוד איננו ייחודי, אבל מצטרפת לנסיבה הזאת נסיבה שנייה, וזה, המשבר הכלכלי העולמי, שיש לו, כמובן, השפעות על המשק הישראלי, ויש צורך להתמודד עם המשבר הזה באמצעות תוכנית מקיפה, יסודית, שתיתן מענה לפרמטרים של המשבר ותטפל בהם.

יואל בריס: הטיפול במשבר הזה לא יכול להיות באמצעות תקציב של מספר חודשים, והמשמעות תהיה, עד שההיערכות מתחילה ועד שהתוכניות יוצאות לפועל, שהתוכניות שנוכל להגיש השנה, חלקן הקטן אולי יוכל לקבל מענה בתקציב לשארית השנה עד ה-1 בינואר, אבל מיד אחר כך יהיה צורך להתחיל להכין תקציב חדש, ובכך תיווצר אי ודאות באשר ליכולת לממש את התוכנית.

מוחמד ברכה: אדוני, התקציב של 2009 כבר הונח על שולחן הכנסת, לא צריך להמציא אותו מחדש.

זאב אלקין: חבר הכנסת ברכה, אני מניח שתוכל להשמיע את עמדתך לפי התור.

אורי אריאל: האם זאת עמדת שר האוצר?

יואל בריס: כן.

אורי אריאל: זאת גם עמדת השר נתניהו, שר העל?

יואל בריס: ברור שזאת החלטת ממשלה, הצעת ההחלטה הוגשה במשותף על ידי שלושת השרים: ראש הממשלה, שר האוצר ושר המשפטים, והממשלה קיבלה פה אחד את ההחלטה לתמוך בהצעה הזאת.

מוחמד ברכה: כראש הממשלה או כשר על?

נסים זאב: די, באמת, תן לו לדבר.

מוחמד ברכה: שואלים שאלות, נסים זאב.

מוחמד ברכה: מה קרה?

מוחמד ברכה: זאת המומחיות שלו.

זאב אלקין: חבר הכנסת ברכה, נדמה לי שדיון על הקמת הממשלה התקיים במליאת הכנסת, וכל מי שהיו לו שאלות על חלוקת התפקידים היה יכול לשאול.

מוחמד ברכה: שאלתי אם ראש הממשלה היה שותף להצעה כשר על לאסטרטגיה כלכלית או כראש הממשלה.

זאב אלקין: אני חושב שלעצם הסוגיה שעומדת כרגע כאן – פטור מחובת הנחה, זה לא רלוונטי.

זאב אלקין: אתה מוזמן להיות אורח שלנו בוועדת הכספים ושם לשאול את כל השאלות למהותו של החוק.

מוחמד ברכה: כל מה שנאמר, אפשר לשאול עליו שאלות.

מוחמד ברכה: הוא אמר את הדברים, אז אני שואל.

מוחמד ברכה: מה קרה?

זאב אלקין: אני מציע שגם תשמע אותו, כי אין לי ספק שאתה רוצה להחליט בצורה רצינית האם להצביע בעד פטור מחובת הנחה או נגד, ואני מקווה שאחרי שתשמע אותו תצביע בעד.

מוחמד ברכה: בטוח יותר ברצינות מאשר הרצינות שאתם באים עם ההצעה הזאת.

אורי אריאל: אדוני היושב-ראש, המצב הוא שהממונה על התקציבים לא פה, שר האוצר לא פה, שר המשפטים לא פה, הוא לא רציני.

זאב אלקין: חבר הכנסת אריאל, אל"ף, לפי הרישום שאצלי לא ביקשת זכות דיבור, אני מאוד אשמח לתת לך אותה, אם תבקש, ואז, לפי התור, תשמיע את ההערכה שלך מי היה צריך לבוא לכאן ולבקש פטור מחובת הנחה, ואני גם יכול להרגיע אותך.

זאב אלקין: ודאי וודאי תוכל לשמוע את עמדתו של שר האוצר, אם נאשר לממשלה להעלות את הצעת החוק לדיון, והצעת החוק תעלה היום במליאה.

זאב אלקין: אני אגן בכל כוחי על זכותם של חברי כנסת מהאופוזיציה להשמיע את דעתם.

זאב אלקין: בבקשה, יואל בריס.

יואל בריס: הצד השני של הצורך בגיבוש תוכנית יסודית בטיפול בהשפעות על המשק הישראלי של המשבר העולמי זה בהבאת תקציב שלא מתייחס רק לשארית שנת 2009, אלא מתייחס לשנים 2009 ו-2010, ובכך תיווצר ודאות ותיווצר אפשרות להגיש במשולב גם את התוכנית הכלכלית ביחד עם התקציב והמקורות שישמשו לממש את התוכנית הזאת.

יואל בריס: התוכנית הזאת שונה.

יואל בריס: כבר התקציב של 2009 יהיה שונה מהתקציב שהוגש על ידי הממשלה הקודמת, לפחות בשני פרמטרים: האחד, מכיוון שמדובר בהרכב פוליטי שונה, והשני, מכיוון שהתקציב החדש יבוא, כפי שאמרתי, במשולב עם התוכנית הכלכלית, ויתייחס לפרמטרים הנדרשים מבחינת התוכנית הכלכלית.

יואל בריס: כדי להגיש תקציב דו-שנתי יש צורך לתקן את חוק-יסוד: משק המדינה, שהוא קובע באמירה הפשוטה ביותר שלו, שתקציב המדינה יהיה לשנה אחת.

יואל בריס: יש צורך להתאמות נוספות בשולי הדברים, אבל זאת ההוראה המרכזית.

נסים זאב: האם יש הרבה מדינות בעולם שבהן הוחלט על תקציב דו שנתי?

יואל בריס: יש לכך תקדימים מעטים, אבל במקרה שלנו אנחנו לא מדברים על מעבר קבוע לתקציב דו- שנתי, אנחנו מדברים על הוראת שעה חד-פעמית שתקבע, שלשנים 2009 ו-2010 תוגש תוכנית דו-שנתית.

יואל בריס: תוכנית דו-שנתית, כמובן, יחד עם תוכנית כלכלית יסודית, לא ניתן להגיש ב-45 ימים, ולכן אנחנו מבקשים להאריך את המועד הזה עד ל-15 בחודש יולי, כ"ח בתמוז, שזה יוצא 106 ימים מיום כינונה של הממשלה.

יואל בריס: בזמן הזה נוכל להגיש תקציב דו-שנתי יחד עם תוכנית יסודית לטיפול במשק והתייחסות להשפעות המשבר העולמי.

יואל בריס: זאת הבקשה של הממשלה.

יואל בריס: על מנת שהממשלה תדע מה מצפה לה, יש חשיבות בקבלת החלטה בדברים האלה מוקדם ככל האפשר.

יואל בריס: אם הכנסת תחליט, חלילה, לדחות את הצעת הממשלה, אזי הממשלה צריכה להיערך להגיש תקציב בתוך 45 יום, ולכן הבקשה לפטור מחובת הנחה ולדיון בשלוש הקריאות היום.

יואל חסון: מדוע אתה לא יכול להגיש ב-45 הימים הקרובים את תקציב 2009, שרובו מוכן, יודעים מהו ולאיזה כיוון הוא הולך?

דוד רותם: משום שהוא הוכן על ידי ממשלה אחרת, צריך לתקן אותו.

יואל בריס: התקציב הוכן על ידי ממשלה אחרת, בהרכב פוליטי שונה.

יואל בריס: התקציב גם לא מתייחס להשפעות של המשבר העולמי על המשק הישראלי.

אחמד טיבי: גם המינוי של שטייניץ לא התייחס למשבר.

זאב אלקין: סליחה, חברים.

זאב אלקין: חבר הכנסת טיבי, אני מבקש שקט.

יואל חסון: חשוב שיידעו את הדברים.

זאב אלקין: חבר הכנסת יואל חסון, ביקשו בשמך להירשם לזכות דיבור, למרות שלמעשה ההרשמה כבר הסתיימה והגעת באיחור.

זאב אלקין: לפנים משורת הדין רשמתי אותך לזכות דיבור, לכן אני מציע לך להתאפק, וכשיגיע תורך לדבר, תוכל לדבר.

יואל חסון: יש דברים שקשה לי להתאפק בהם.

זאב אלקין: מהיכרותי איתך תוכל להתאפק עד שיגיע תורך לדבר.

זאב אלקין: תודה רבה.

זאב אלקין: עורך-הדין בריס, האם סיימת?

זאב אלקין: תודה רבה.

זאב אלקין: אני פותח את הדיון לפי ההרשמה.

אופיר פינס-פז: האם יש נציג למשרד המשפטים, היועץ המשפטי לממשלה, או שרק למשרד האוצר?

זאב אלקין: מי שדיבר בשם הממשלה זה היועץ המשפטי של משרד האוצר.

זאב אלקין: אנחנו עוברים לדיון, מונחת על שולחנכם כרגע גם חוות הדעת של הלשכה המשפטית של הכנסת לגבי הפנייה של ראשי הסיעות ליושב-ראש הכנסת.

זאב אלקין: בבקשה, חבר הכנסת אורון.

זאב אלקין: לכל חבר כנסת שלוש דקות.

חיים אורון: כבר גמרתי לבער את כל החמץ בבית, ובחדר האוכל הכינו את הארוחה לחג, ואני לא מבין מה המהירות הזאת, מה קרה.

חיים אורון: מדובר בחוק יסוד, מדובר בהליך שגם אתם אומרים שהוא לא תקין ולא שגרתי.

חיים אורון: אגב, אפשר להחליט שמדברים דקה, וגומרים את העניין.

חיים אורון: עם כל הכבוד לידידי יואל בריס, הבעיה לא משפטית, ואני קצת מרחם עליך שאתה צריך להציג את העניין המשפטי כרגע.

חיים אורון: אתם מציעים פה הצעה שמשמעותה לנטרל את הכנסת במשך שנתיים מאחת הפעולות הכי מהותיות שלה, וזה דיוני התקציב.

חיים אורון: אגב, למה לא לארבע שנים?

חיים אורון: למה לשנתיים.

חיים אורון: חבר'ה, תעשו את זה לארבע שנים- - -

זאב אלקין: חבר הכנסת אורון, זכותך להגיש הסתייגות ברגע שהצעת החוק תידון בוועדת הכספים.

חיים אורון: אני רוצה לדווח לך שהיא כבר רשומה.

חיים אורון: אני לא מציע 106 ימים, אני מציע 176 ימים, כי זה אומר עוד שנה--

אופיר אקוניס: אנחנו בעד.

חיים אורון: --ותהיו בעד.

חיים אורון: בדיוק כך.

אופיר אקוניס: היושב-ראש, קח את ההצעה.

חיים אורון: חבר הכנסת אופיר אקוניס, אתה תלמד שבהבדל מהמקצוע הקודם שלך, פה, כשאתה אומר בעוד ארבע שעות תצטרך להצביע בעד מה שאמרת.

חיים אורון: תהיה הסתייגות, תצביע בעדה, ונבדוק.

אופיר אקוניס: מצוין.

אופיר אקוניס: כולם יצביעו בעד.

חיים אורון: אני רוצה להתייחס לשלוש נקודות מהותיות: הראשונה, למרות חוות הדעת כאן, חוקי יסוד הם בסמכותה התקנונית של ועדת החוקה.

חיים אורון: ראיתי שאפשר על-פי כל דין לעשות כל דבר, אבל אני מציע לקואליציה הצעירה וליושב-ראש הצעיר והחדש של הקואליציה להשתמש בכוח הזה באופן מאוד-מאוד מוגבל, כי מי כמוכם יודע שהגלגל מסתובב, ומה שמשתמשים בו פעם אחת, משתמשים בו בפעמים הבאות.

חיים אורון: אתם עושים שימוש ברוטלי בדיון הראשון בכנסת בקיצור הדיון.

חיים אורון: אני כבר רוצה להודיע לך שאחר הצהריים יהיו מאות הסתייגות, ותשבו חמש דקות על כל הסתייגות עד שנגמור לדבר על-פי התקנון.

חיים אורון: יש לכם אפשרות להפעיל את 148 ולקצר את סדרי הדיון, אולי תפעילו אותו, אני מבין את האווירה פה, ויש כאן גם כמה חברי כנסת שמאוד התרשמו מהסעיף הזה ויעשו את זה.

חיים אורון: אתם תכבדו את הכנסת במה שהיא חייבת להיות מכובדת – דבר ראשון, הדיון חייב להיות בהליך מסודר, בחוק יסוד, בוועדת החוקה.

חיים אורון: דבר שני, כל התירוץ שאין זמן, יש כל הזמן שבעולם.

חיים אורון: אתם לא רוצים לא את גפני, לא את ליצמן ולא את אמנון כהן לקראת אוקטובר-נובמבר 2009, שיריבו איתכם על התקציבים, אז אתם רוצים לגמור הכול עכשיו.

חיים אורון: הפחד שלכם הוא לא מאיתנו.

זבולון אורלב: מה רע בזה?

חיים אורון: רע מאוד.

חיים אורון: חבר הכנסת אורלב, אתה ותיק בבית, את זה אפשר לעשות לארבע שנים, למה לשנה אחת?

דני דנון: בוועדת כספים.

חיים אורון: אני מתפלא עליך ששאלת מה רע בזה.

זאב אלקין: חבר הכנסת אורלב וחבר הכנסת דנון, אני מבקש לא להפריע לחבר הכנסת אורון, נשארה לו דקה אחרונה לדבר, ואנחנו נגן על זכותו להביע את עמדתו.

זאב אלקין: בבקשה.

חיים אורון: הטיעון הזה שאין אפשרות לעשות תוכנית רב-שנתית.

חיים אורון: אתמול בלילה, ידידי יואל בריס, מצאתי בינתיים 20 תוכניות רב-שנתיות שהן בפעולה: מסילות דרכים, מס הכנסה שלילי, רק בהסכמים הקואליציוניים יש ארבע כאלה.

חיים אורון: הם לא תקציביים?

חיים אורון: הממשלה מחליטה על תוכנית רב-שנתית, מבצעת אותה, ומאשרים מדי שנה תקציב.

חיים אורון: זה קיים באין-סוף סעיפים, זה קיים באין-סוף נושאים.

חיים אורון: יותר מזה, אתם משאירים את המדינה עכשיו חצי שנה בלי תקציב, משמעותו, ביצוע של שני שלישים.

חיים אורון: אתה יודע טוב מאוד שאי ביצוע של חלקים גדולים בתקציב, שאושרו, לא מבוצעים היום.

זאב אלקין: חבר הכנסת אורון, בבקשה לסכם.

זאב אלקין: זמנך מתקרב לסיום, אני מבקש שתסכם.

חיים אורון: אני מבקש לאפשר לדבר בדיון, כמו שאתם אמרתם, כל כך חשוב וכל כך דרמטי, ולא לקטוע אותי.

זאב אלקין: בוודאי, ולכן הגנתי על זכותך לדבר, ולא נתתי לחברי כנסת מהקואליציה לשסע אותך, אבל יש מגבלת הדיון, ודעתו של חבר הכנסת יואל חסון חשובה לא פחות, וכדי שגם הוא יגיע לדבר בתורו, ואנחנו הרבה חברי כנסת- - -

חיים אורון: יש שעתיים.

חיים אורון: תתחיל את הישיבה ב-12:00, מה קרה?

זאב אלקין: חבר הכנסת אורון, בסמכותי לקבוע את מסגרת הדיון.

זאב אלקין: קבעתי שלוש דקות.

זאב אלקין: במקום להתווכח איתי, בבקשה תסכם.

זאב אלקין: אני לא רוצה לגזול מזמנך לסיכום.

חיים אורון: אם אתם רוצים לפעול ברצינות, הכנסת יכולה להתלכד על 45 יום, ואם בגלל החגים המועד הזה באמת קצר, היא יכולה יכולה להתלכד על 60 יום.

חיים אורון: 60 יום אומר שבחודש מאי יש תקציב למדינה, היא עובדת על-פיו, ממילא יש לכם רוב אוטומטי להעביר אותו, ואחר כך, אחרי עוד חמישה-שישה חודשים תתחילו בדיון על תקציב 2010.

חיים אורון: יואל בריס, יש פרלמנטים שמאשרים היום תקציבים לרבעונים.

חיים אורון: חברות כלכליות דנות על תקציבים לחודש.

זאב אלקין: חבר הכנסת אורון, בבקשה לסיים.

דני דנון: אדוני היושב-ראש, הדיון הוא לא על החוק כרגע.

זאב אלקין: חבר הכנסת אורון, בבקשה לסיים.

זאב אלקין: משפט אחרון.

חיים אורון: אני מציע שהוועדה של הכנסת תתלכד על הצעה ל-60 יום, נאשר תקציב ונדון בו ברצינות, ולא נעשה את כל הקרקס שאתם מתחילים בו את הכנסת.

זאב אלקין: תודה רבה, חבר הכנסת אורון.

זאב אלקין: לא הפרעתי לחבר הכנסת אורון, אבל אני מזכיר לכל הנוכחים שהדיון כאן הוא לא למהותה של ההצעה, אומנם היועץ המשפטי של משרד האוצר הציג אותה, הדיון הרציני למהותה של ההצעה יתקיים במליאה, וכל אחד שרוצה יכול להירשם ולהביע את עמדתו במליאה, ולאחר מכן, במידה והמליאה תאשר, בוועדה הרלוונטית שהיא ועדת הכספים.

זאב אלקין: לכן אני מבקש מחברי הכנסת הבאים בתור שישתדלו להצטמצם לנושא שעומד כאן לדיון, וזה, בקשת הממשלה לפטור מחובת ההנחה.

זאב אלקין: בבקשה, חבר הכנסת פינס.

זאב אלקין: שלוש דקות לרשותך.

אופיר פינס-פז: תודה, אדוני היושב-ראש, צר לי שזה הנושא שהממשלה החליטה להביא לכנסת כנושא ראשון.

אופיר פינס-פז: אין ספק שזה מבחן גדול מאוד של הכנסת.

אופיר פינס-פז: אני לא זוכר שנתקלתי בכל שנות כהונתי בכנסת בבריונות פרלמנטרית מן הסוג הזה.

אופיר פינס-פז: שני שיאים הממשלה רוצה שהכנסת תשבור: שיא אחד בתחום המשפטי, שיא שני בתחום הכלכלי.

אופיר פינס-פז: בתחום המשפטי היא רוצה לשנות חוק יסוד ביום אחד, בשלוש קריאות, במהלך פגרה--

מוחמד ברכה: בוועדות זמניות.

אופיר פינס-פז: --כשאין עדיין ועדת חוקה, חוק ומשפט שהיא הוועדה היחידה המוסמכת לטפל בחוקי יסוד בכנסת ישראל.

אופיר פינס-פז: זה שיא שלילי שהכנסת עדיין לא חצתה.

אופיר פינס-פז: השיא השני זה לייצר מנגנון שבו מעבירים תקציב דו-שנתי בעת ובעונה אחת.

אופיר פינס-פז: חברים, זה כבר לא שיא רק של ישראל.

אופיר פינס-פז: תבדוק, אין פרלמנט בעולם- - -

זאב אלקין: שוב, חבר הכנסת פינס, סליחה שאני מפריע לך, אבל למיטב זכרוני אתה חבר ועדת הכספים, לכן לגופה של הצעת החוק תוכל להביע את עמדתך, ובהרחבה, בדיון הרלוונטי.

זאב אלקין: תתייחס בבקשה לגבי חובת ההנחה, כי עדיין לא הבנתי אם אתה תומך בבקשת הממשלה לפטור מחובת ההנחה או לא.

אחמד טיבי: הוא התכוון לומר בסוף דבריו אם הוא תומך או לא.

אחמד טיבי: תן לו לומר את דבריו.

אופיר פינס-פז: שוברים כאן כמה שיאים.

אופיר פינס-פז: אני מציע שתשמור על זכות הביטוי, ואל תנסה לסתום פיות.

זאב אלקין: חס וחלילה.

זאב אלקין: נשמור על זכות הביטוי--

אופיר פינס-פז: זה מה שאני מרגיש שאתה מנסה לעשות.

זאב אלקין: --בעיקר של חברי כנסת מהאופוזיציה.

אופיר פינס-פז: יש דברים שהם גדולים מקואליציה ואופוזיציה.

אופיר פינס-פז: כששוברים את כללי המשחק בכנסת, כשמנסים לשבור שיאים שליליים של הכנסת, כל חברי הכנסת, קואליציה ואופוזיציה, חייבים לזעוק.

אופיר פינס-פז: אנחנו לא חותמת גומי של אף אחד, אנחנו לא יושבים כאן כמי שתלויים על חוט של איזה ממשלה, שיהיה ברור לך.

אופיר פינס-פז: בתוך הנימוקים הכלכליים, חוץ מזה שזה שיא עולמי – לא הייתי מתנגד לעניין שתי שנות תקציב בימים כתיקונם.

אופיר פינס-פז: זה מעניין, שווה לדון בזה.

אופיר פינס-פז: זה נושא שיש לו קשר ליציבות ממשלתית, יש בו גם יתרונות.

אופיר פינס-פז: אבל בתקופה הזאת?

אופיר פינס-פז: בדרך הזאת?

אופיר פינס-פז: אתם לא שומעים את נגיד בנק ישראל?

אופיר פינס-פז: פתאום סטנלי פישר הוא שום דבר?

אופיר פינס-פז: אין לכם אחריות לגבי מה שיקרה?

אופיר פינס-פז: מישהו כאן בחדר או בממשלה יכול באמת לקחת את האחריות ולדעת, כשהוא עושה היום תקציב ל-2010, מה המשמעות של התקציב הזה?

אופיר פינס-פז: הרי זה חוסר אחריות מדרגה עליונה.

אופיר פינס-פז: יש כאן איזה רעיון, שמישהו התאהב בו, ולא חשב עליו עד הסוף.

אופיר פינס-פז: חברים, אין בעיה להעביר את התקציב של שנת 2009, אם לא ב-45 ימים, ב-60 ימים, ובזה אני תומך, אדוני היושב-ראש, וב-2010 נעשה עוד תקציב.

אופיר פינס-פז: חברים, המדינה זקוקה לגמישות תקציבית.

אופיר פינס-פז: אמר כאן חבר הכנסת אורון בצדק, הדברים משתנים מהרגע להרגע – האם מישהו בממשלה צפה שיהיו בחודש הקודם 20,000 מובטלים שיאבדו את מקור פרנסתם?

אופיר פינס-פז: האם מישהו צפה את זה?

אופיר פינס-פז: מישהו ראה את הנולד?

אופיר פינס-פז: מישהו יודע מה יקרה בחודש הבא?

אופיר פינס-פז: והממשלה רוצה שנחוקק תקציב לשנת 2010, כאילו שזה תקציב של טנגנייקה, כאילו שזה תקציב של מדינה אחרת?

אופיר פינס-פז: זאת לא המדינה שלנו?

אופיר פינס-פז: אין לנו אחריות?

אופיר פינס-פז: כולם לא עובדים אצל מישהו?

אופיר פינס-פז: אין לנו עמוד שדרה?

משה גפני: מה ברק אומר על זה?

אופיר פינס-פז: לכנסת אסור להפוך ולהיות חותמת גומי של הממשלה.

אופיר פינס-פז: אם הממשלה באיזה בליץ של יצירתיות, בלי שחשבו על העניין הזה עד הסוף עושה טעות אסטרטגית- - -

זאב אלקין: חברים, נא לא להפריע לחבר הכנסת פינס לדבר.

זאב אלקין: אומנם הוא חבר כנסת מהקואליציה ואין לו זכות חסד של הגנה, אבל בכל זאת ניתן לו.

אופיר פינס-פז: אני מפציר בכם, עם כל הכבוד לממשלה, יש כאן תהליך שגוי, התוצאה עלולה להיות הרת אסון, וחובתנו לא להתנהג כחבורה של אנשים שמקבלים הוראות מהממשלה ועושים את הדברים בלי לחשוב.

אופיר פינס-פז: אנחנו צריכים לחשוב, האחריות היא עלינו.

אופיר פינס-פז: בסוף אנחנו צריכים להרים את הידיים, אנחנו צריכים להצביע, ואם יהיה כאן כשל נורא, הכשל יהיה על ראשנו.

זאב אלקין: תודה רבה, חבר הכנסת פינס.

זאב אלקין: הבא בתור – חבר הכנסת שנלר.

זאב אלקין: בבקשה.

זאב אלקין: אני שוב מפציר בך, כמו בכל האחרים, להתייחס לעצם הדיון בפטור מחובת הנחה.

זאב אלקין: תודה.

עתניאל שנלר: אדוני היושב-ראש, אנחנו לא עוסקים רק בענייני תקציב, אנחנו עוסקים כאן בדבר, ועוד מעבר למה שחברים אמרו – במעמדה הציבורי של כנסת ישראל, במעמדה של ממשלת ישראל בעיני הציבור.

עתניאל שנלר: תוכנית רב-שנתית זה דבר חשוב, מחטף רב-מפלגתי זה מבזה.

עתניאל שנלר: תוכנית רב-שנתית זה חשוב, מאידך, לחטוף על-ידי רוב שיש בקואליציה זה מבזה.

דוד רותם: מה שלא עשיתם שלוש שנים.

עתניאל שנלר: הממשלה מבקשת לחוקק חוקי יסוד, זו פגיעה ביסודות הדמוקרטיה בהקשר הזה.

עתניאל שנלר: אני יודע כמה אנחנו, כחברי כנסת, מנסים לחוקק חוקים.

עתניאל שנלר: מי מאיתנו קיבל פטור מחובת הנחה על כל הקריאות, באופן אוטומטי?

עתניאל שנלר: ממי אתם מפחדים?

עתניאל שנלר: איך מישהו אמר: הם מ-פ-ח-ד-י-ם.

עתניאל שנלר: ממי הם מפחדים?

עתניאל שנלר: מהציבור.

עתניאל שנלר: כן, כשהולכים הביתה בלי עבודה, אתה מפחד, אתה מאוד מפחד שהציבור יבקר אותך, כי יש גזרות, יש אבטלה, אז בואו נגמור את התקציב, כדי שלא תהיה ביקורת לא ציבורית ולא של הכנסת.

עתניאל שנלר: אחת התופעות המדאיגות אותי, שבעת האחרונה רבים מאתנו הפכו להיות נביאים, ואני לא בטוח שנבואה כל כך קלה להשגה היום.

עתניאל שנלר: עם כל הכבוד לאנשי האוצר וראשי המשק, האם הם יודעים היום לצפות מה יהיה המצב לבסיס תקציב לעוד שנתיים, כשלא יודעים מה תהיה הצמיחה, מה תהיה האבטלה?

רוברט טיבייב: הם יודעים.

רוברט טיבייב: הם יודעים.

אופיר אקוניס: כמו שאתם ציפיתם.

עתניאל שנלר: כל שנה בדקו.

זאב אלקין: חבר הכנסת אקוניס, נא לאפשר לחבר הכנסת שנלר לדבר.

עתניאל שנלר: אני שמח מאוד שבממשלה הזאת – ובעיקר הפקידים החדשים, ואני תמיד מגבה את הפקידים, ואין לי מילה נגד הפקידים, אני מתכוון לזה.

עתניאל שנלר: אבל מדוע כונו בשם "נביאים"?

עתניאל שנלר: – הם יודעים מה יהיה מצב המשק בעוד שנה, ולכן אפשר לתכנן היום את התקציב לעוד שנתיים; אולי בגלל שחבר הכנסת גפני יעמוד בראש ועדת הכספים, ולא תהיה לו עכשיו עבודה שנתיים, והנה המשבר הקואליציוני הבא.

עתניאל שנלר: ההצעה הזאת אומרת שיהדות התורה עוזבת את הקואליציה, כי ליושב-ראש ועדת הכספים לא תהיה עבודה שנתיים, אז בוא, משה גפני, תהיה איתנו באופוזיציה, זה יכול להיות דווקא רעיון טוב.

זאב אלקין: חבר הכנסת שנלר, אני מזמין אותך ליום עבודה רגיל של ועדת הכספים גם לאחר שאושר התקציב, ותגלה שלחבר הכנסת גפני תהיה הרבה עבודה, אבל תמשיך את דבריך.

משה גפני: חבר הכנסת שנלר, זו הצעה רצינית?

עתניאל שנלר: כן.

זאב אלקין: חבר הכנסת שנלר, זה יכול להיות ניסיון פרלמנטרי מעניין – ביקור בוועדת הכספים, באישור של העברות תקציביות.

רוברט אילטוב: אנחנו רואים מאוד בדאגה את אבטלתו של גפני...

זאב אלקין: בבקשה, חבר הכנסת שנלר.

עתניאל שנלר: השבוע נשב מסביב לשולחן כזה ונגיד כי בחיפזון יצאו ממצרים.

עתניאל שנלר: יצאו ממצרים בחיפזון, כי היו צריכים מהר לגמור את העסק, מהר לגמור את התקציב, מהר להגיע לארץ.

עתניאל שנלר: מה יצא להם?

עתניאל שנלר: לחם עוני; יצא לחם עוני, יצא 40 שנה במדבר, יצא מצב שלא היה אוכל והיו צריכים סיעתא דשמייא לאוכל – המן מהשמיים.

עתניאל שנלר: הגענו למצב שהיינו במדבר 40 שנה, ובסוף נציגי הממשלה הלכו לראות את הכלכלה והוציאו דיבה רעה על הארץ כשחזרו משם--

ציפי חוטובלי: חבר הכנסת שנלר, לא התעכבנו במדבר 40 שנה, בגלל שיצאנו בחיפזון.

אופיר אקוניס: דוגמה גרועה, בסוף הגענו לארץ-ישראל.

אופיר אקוניס: לקח זמן, אבל בסוף הגענו.

עתניאל שנלר: --זה מה שיקרה לנו בשנה הבאה.

עתניאל שנלר: בחיפזון, התקציב לא מקצועי, התקציב יוביל ללחם עוני- - -

יריב לוין: מה אתה מציע שלא ייצאו ממצרים?

יריב לוין: לא הבנתי.

זאב אלקין: חבר הכנסת שנלר, משפט סיכום.

עתניאל שנלר: אסור שהממשלה תפחד.

עתניאל שנלר: ממשלה חזקה צריכה להניח תקציב אחראי, בניחותא לשים על השולחן.

זאב אלקין: חבר הכנסת שנלר, תודה רבה.

עתניאל שנלר: אני מסיים.

עתניאל שנלר: הממשלה צריכה להניח תקציב מסודר, אנחנו נבחן את התקציב, אם הוא יעבור – יעבור, בשנה הבאה בחוכמה עוד תקציב.

עתניאל שנלר: אסור לפחד.

עתניאל שנלר: אם לא תפחדו – יהיה תקציב טוב, אם תמשיכו לפחד – יהיה לנו לכם עוני.

זאב אלקין: תודה רבה, חבר הכנסת שנלר.

זאב אלקין: חבר הכנסת ברכה, בבקשה.

זאב אלקין: שוב אני מפציר לדבר על עצם בקשת הממשלה לפטור מחובת הנחה.

זאב אלקין: אתה מוזמן להביע את עמדתך בסוגיה המהותית במליאה ובוועדת הכספים.

זאב אלקין: שלוש דקות לרשותך.

זאב אלקין: בבקשה.

מוחמד ברכה: תודה על ההקדמה, אדוני.

מוחמד ברכה: חשבנו וחששנו מלכתחילה שהממשלה הזאת תהיה מסוכנת לדמוקרטיה, אבל לא ציפינו שזה יהיה כל כך מהר, לנשל את הכנסת מאחד מהדיונים המהותיים ביותר שקיימים כאן.

מוחמד ברכה: יש שלושה מסלולים של דיונים מהותיים שהכנסת עוסקת בהם: האמון בממשלה, החקיקה והתקציב.

מוחמד ברכה: התקציב הוא לא מספרים, אלא הוא סדר עדיפות פוליטי-חברתי, והכנסת חייבת לומר את דברה בעניינו.

מוחמד ברכה: הממשלה, בצעד הראשון שלה, באה לכנסת ואומרת: רבותי, אנחנו לא מאפשרים לכנסת למלא את תפקידה בדיון על התקציב הבא של 2010.

מוחמד ברכה: התקציב של 2009 כבר הונח על שולחן הכנסת.

מוחמד ברכה: אם הממשלה החדשה רוצה להכניס אי אלו שינויים, היא יכולה להכניס במהלך התקופה הנתונה בחוק – 45 יום, להביא את תקציב 2009 ולאפשר לכנסת למלא את תפקידה.

מוחמד ברכה: הכנסת היא לא קואליציה ואופוזיציה, אלא היא בית העם ובית הנבחרים, והיא סוברנית לדון באופן אמיתי.

מוחמד ברכה: אתם עושים מעשה שלא ייעשה – אתם מקעקעים את יסודות הדמוקרטיה או מה שנותר ממנה בעידן הממשלה הזאת.

מוחמד ברכה: הדמוקרטיה היא לא רק חופש הביטוי וחופש הצעקה, אלא גם החופש של הכנסת למלא את תפקידה בשליחות האזרחים.

זאב אלקין: בהחלט, גם חופש ההצבעה, ואין לי ספק שתצביע לפי מצפונך, חבר הכנסת ברכה.

מוחמד ברכה: תפסיק עם ההערות האלה, אתה לא יושב בכיתה ה', שאתה צריך להעיר לאנשים על כל מיני פרוצדורות שאנחנו כבר מכירים אותן היטב.

מוחמד ברכה: בהחלט אני יכול להצביע.

מוחמד ברכה: מה חידשת פה?

מוחמד ברכה: מה הגאונות.

חיים אורון: מוחמד ברכה, גם זה לא לתמיד.

אחמד טיבי: אי-אפשר לדעת.

מוחמד ברכה: מה שמביאים לכאן זה הפקעת הזכות לדיון משמעותי.

מוחמד ברכה: יש לי הרבה ביקורת מהותית על עצם העניין.

מוחמד ברכה: אם המשבר הכלכלי העולמי יתגלגל לדיון מסוים, נעשה שינויים בתקציב באמצע הקדנציה בוועדת הכספים, בלי שמליאת הכנסת תידרש לעניין?

מוחמד ברכה: דיברו על 20,000 מובטלים שנפלו עלינו בחודש אחד או בתקופה מסוימת.

מוחמד ברכה: אני לא יודע מה יהיה עם הרפורמה של אובמה וההשלכות שלה על הכלכלה העולמית ועל הכלכלה הישראלית, אז אתם באים לכאן ואומרים שהכנסת תהיה משותקת בשנתיים הבאות ולא תעשה שום דבר.

מוחמד ברכה: זה מעשה פסול, אנטי דמוקרטי, אנטי כל דבר נכון, ואנטי מינהל תקין.

מוחמד ברכה: לעצם העניין, אני לא מסכים עם אופיר פינס שצריך לתת 60 ימים?

מוחמד ברכה: 45 ימים על תקציב שכבר מונח וכבר הונח, אתם יכולים לעשות מה שצריך לעשות בין הקריאה הראשונה לקריאה השנייה והקריאה השלישית, כפי שכל ממשלה עושה, ומיד לאחר הפגרה, נתכנס כדי לדון בקריאה הראשונה, ותכניסו את השינויים שאתם רוצים.

מוחמד ברכה: עכשיו זה דחוף לפטור מחובת הנחה, בגלל מה?

מוחמד ברכה: בגלל קפריזה של ראש הממשלה, כי יש לכם ימי חסד של ממשלה חדשה?

מוחמד ברכה: --

זאב אלקין: כדי לאפשר לך, חבר הכנסת ברכה, לדון ברצינות בחוק ההסדרים.

מוחמד ברכה: --הקואליציה עדיין מגובשת ואתם צופים שאי-אלה תקלות וקלקולים יהיו בעבודתה, ואתם רוצים כבר להכריע לשנתיים.

מוחמד ברכה: זה חמצן לממשלה, זה לא חמצן למשק, זה לא חמצן לאזרחים, זה לא חמצן לדמוקרטיה, זה לא חמצן לכלכלה.

זאב אלקין: תודה רבה.

זאב אלקין: בבקשה, חבר הכנסת זאב.

זאב אלקין: שלוש דקות לרשותך.

נסים זאב: אדוני היושב-ראש, אני אתחיל קודם כול במה שחבר הכנסת שנלר אמר, שהמטרה של הממשלה הזאת – כי בחיפזון יצאנו ממצרים ולכן אנחנו אוכלים לחם עוני.

נסים זאב: אני רוצה להזכיר לו שלחם עוני היום הכי יקר בשוק – המצות יקרות הרבה יותר מלחם.

נסים זאב: המטרה של הקואליציה זה לא שנאכל לחם עוני.

נסים זאב: המטרה של האופוזיציה היא להאכיל את הקואליציה מרור, ומרורות אנחנו לא אוכלים, אנחנו מטבלים אותם בחרוסת, שיש לזה טעם מתוק קצת--

עתניאל שנלר: בלחם יש הרבה חורים תקציביים.

נסים זאב: --גם כשאוכלים את המרור, אנחנו לא צריכים להרגיש את כל המרירות, ומטבלים את זה קצת בטעם של דבש תמרים.

נסים זאב: לא הבנתי מה קורה.

נסים זאב: מדברים כאן על בריונות, כאילו איזו ממשלה מושחתת.

אחמד טיבי: לא כל הממשלה מושחתת.

אחמד טיבי: הוא לא אמר שכל הממשלה מושחתת.

אחמד טיבי: לא כולם.

נסים זאב: השהידית של אתמול היא הקדושה שלך, מה לעשות.

אחמד טיבי: מה זה קשור?

נסים זאב: זה קשור, כי לכל אחד יש המושגים שלו.

אחמד טיבי: מה זה קשור?

אחמד טיבי: מה זה קשור?

נסים זאב: המושגים שלי שונים מהמושגים שלך.

זאב אלקין: חבר הכנסת טיבי, אני אגן על זכות הדיבור שלך, כשתדבר, ולא אתן להפריע לך.

זאב אלקין: נא, אפשר לחבר הכנסת זאב להמשיך את דבריו.

זאב אלקין: בבקשה, חבר הכנסת זאב.

מוחמד ברכה: זאת הערה חוצפנית.

זאב אלקין: חבר הכנסת ברכה, בבקשה לא להפריע.

נסים זאב: אל תטיף לי מוסר, וגם אל תיתן לי תארים.

נסים זאב: הלוא אתה פלסטיני מובהק.

מוחמד ברכה: אתה צריך לנזוף בו על ההערה הזאת, אתה.

זאב אלקין: חבר הכנסת ברכה, אני אעיר למי שאני אחליט לנכון להעיר לו.

זאב אלקין: אני מודה מאוד על הערתך, אבל אני מבקש שלא תפריע לדיון.

מוחמד ברכה: אתה לא יכול לעבור לסדר-היום על דבר כזה.

זאב אלקין: חבר הכנסת ברכה, אל תפריע לדיון.

זאב אלקין: אני קורא אותך לסדר פעם ראשונה.

מוחמד ברכה: אתה יכול לקרוא שבע פעמים.

מוחמד ברכה: אז מה?

מוחמד ברכה: זו חוצפה שאתה שותק.

זאב אלקין: חבר הכנסת ברכה, אני קורא אותך לסדר פעם שנייה.

זאב אלקין: חבר הכנסת זאב, בבקשה להמשיך.

נסים זאב: אדוני היושב-ראש, לא בכדי שאלתי האם יש עוד מדינות נוספות שיש להן תקציב דו-שנתי.

נסים זאב: נאמר שאכן כן.

חיים אורון: אפשר לקבל שמות?

חיים אורון: איפה?

אופיר פינס-פז: אני אומר לך שאין.

נסים זאב: תשאל בעלי מקצוע.

נסים זאב: אתה, אופיר פינס, פוליטיקאי בשבילי.

זאב אלקין: בבקשה לא להפריע לחבר הכנסת זאב.

זאב אלקין: חבר הכנסת זאב, משפט סיום.

נסים זאב: לא סיום.

נסים זאב: רק התחלתי, אדוני היושב-ראש.

נסים זאב: לא נותנים לי לדבר.

זאב אלקין: חבר הכנסת זאב, תבין, לחברי הכנסת מהאופוזיציה לא נשאר הרבה בארבע השנים ושמונה החודשים, אלא לדבר, אז אני אגן על זכותם לדבר, אפילו לפנים משורת הדין, עם תוספת זמן.

זאב אלקין: אתה חבר כנסת בקואליציה, ואתה תציית לשלוש הדקות שיש.

נסים זאב: אי-אפשר לשמוע כל כך הרבה דברי בלע ולא להשיב, עם כל הכבוד לך, אדוני היושב-ראש.

נסים זאב: שמענו אותם בקשב רב, שמעת את כל ההסתה נגד הממשלה.

נסים זאב: אתה מייצג את הממשלה הזאת, וחשוב מאוד שיישמעו גם הדברים שכנגד.

זאב אלקין: בוודאי.

זאב אלקין: בבקשה, תסיים את דבריך.

נסים זאב: אני רוצה לסיים, אז תיתן לי בבקשה.

חיים אורון: אתה בעד או נגד?

חיים אורון: לא הבנתי.

נסים זאב: יש כאן שני דברים מהותיים.

נסים זאב: מעבר לנושא הכלכלי העולמי יש כאן מצב נתון.

נסים זאב: אנחנו באמצע שנת 2009.

נסים זאב: אתם מתעלמים מזה?

נסים זאב: זה לא קיים?

נסים זאב: בכל מדינה נורמלית בעולם, התקציב כבר בוצע בנובמבר, בדצמבר, ודיוני התקציב הסתיימו, אנחנו עדיין פה.

נסים זאב: באפריל, אדוני היושב-ראש, עוד לא התחלנו את הדיונים, וכשנסיים אותם נהיה באמצע השנה, גם אם זה יהיה רק 45 יום.

נסים זאב: ולכן זה מקרה מיוחד מאוד, וכן צריך לשים פה דגש על העניין הזה.

נסים זאב: אם יש דבר כל כך מהותי שראש הממשלה עשה, זה לפטור אותנו גם מהנחה וגם מאנחה.

זאב אלקין: תודה רבה, חבר הכנסת זאב.

זאב אלקין: חבר הכנסת פלסנר, בבקשה.

זאב אלקין: שוב, תתייחס לעצם הדיון על פטור מחובת הנחה.

זאב אלקין: תוכל להביע את עמדתך לגוף ההצעה בהרבה הזדמנויות שיהיו היום.

זאב אלקין: בבקשה, חבר הכנסת פלסנר.

יוחנן פלסנר: תודה רבה, אדוני היושב-ראש.

יוחנן פלסנר: יש כאן שתי שאלות: שאלה כלכלית ושאלה שנוגעת למעמד הכנסת.

יוחנן פלסנר: בהיבט הכלכלי, ועידת ה-G20 רק התכנסה, אנחנו רואים עולם בחוסר ודאות לגבי נתוני צמיחה, אבטלה, השקעות, מצוקת אשראי, עתיד המערכת הבנקאית, עתיד סחר החוץ, וזה כן קשור לסוגיית הפטור מחובת ההנחה, כי התקציב שמדברים עליו עכשיו לא תידרש בו התאמה בשוליים, אלא שאנחנו לא יודעים מה מוקד המשבר – האם צריך להשקיע במערכת הפיננסית, האם צריך לפתור את מצוקת האשראי.

יוחנן פלסנר: כל התקציב יכול להשתנות בחודשים הקרובים, ולכן אין ספק, ומדבר על זה סטנלי פישר, לא אני, סטנלי פישר, שהוא מינוי של נתניהו, נתניהו שלמד בעשר השנים האחרונות.

יוחנן פלסנר: סטנלי פישר מדבר על זה שצריך להעביר תקציב רק לשנת 2009.

יוחנן פלסנר: אין ספק שאין כאן טיעון כלכלי, אלא טיעון פוליטי.

יוחנן פלסנר: שר-העל לעניינים אסטרטגיים-כלכליים הוכיח שהוא שר-על לקומבינטוריקה פוליטית, לפוליטיקה קטנונית, זה מה שהוא מתעסק בו מרגע שהוא הקים את הממשלה, רק בפוליטיקה קטנה.

יוחנן פלסנר: לגבי מעמד הכנסת.

יוחנן פלסנר: דיברו כאן, ואני מסכים עם חברי שדיברו על ביזוי הכנסת, אבל יש עוד נקודה.

יוחנן פלסנר: איזה עוד טיעון שמעתי הבוקר?

יוחנן פלסנר: אומרים שרק נסיים את העברת התקציב, ומיד ביולי נצטרך להמשיך לעבוד במשרד האוצר ובכנסת.

יוחנן פלסנר: בשביל זה אנחנו פה.

יוחנן פלסנר: העבודה של הכנסת בנושא קביעת סדרי עדיפויות, קביעת התקציב, זאת המשמעות של העבודה שלנו.

יוחנן פלסנר: שומו שמים, ביולי נצטרך להתכנס, להמשיך לעבוד, להמשיך לחפש פתרונות, להמשיך לבחון את המשבר הכלכלי ולהציע פתרון לציבור הישראלי.

יוחנן פלסנר: ברור שהטיעון הזה לא תקף.

יוחנן פלסנר: יש כאן ביזוי של הכנסת, ומי שצריך לקחת כאן אחריות, בעיקר לא חברי האופוזיציה, אנחנו חשודים מראש בכך שנתנגד לכל יוזמה של הממשלה.

יוחנן פלסנר: דווקא כדי להתמודד עם זה, אנחנו לא מתנגדים להאריך את הזמן שדרוש להעברת התקציב, אלא רק לתקציב לשנתיים, דווקא חברי הקואליציה.

יוחנן פלסנר: יש כאן חברים מהליכוד למשל, כולכם חברים חדשים.

יוחנן פלסנר: התפקיד המרכזי של הכנסת הוא פיקוח על עבודת הממשלה וגיבוש התקציב.

יוחנן פלסנר: אתם מעקרים את עבודת הכנסת.

אופיר אקוניס: אנחנו נפקח על הממשלה, כמו שפיקחת על הממשלה הקודמת, אז אל תציע לנו הצעות לחברי כנסת צעירים, או איך להיות לעומתי לממשלה.

יוחנן פלסנר: יש לך אחריות.

יוחנן פלסנר: אתה מעקר את עבודת הכנסת.

זאב אלקין: חבר הכנסת אקוניס, נא לאפשר לחבר הכנסת.

אופיר אקוניס: סליחה, אני אלמד מחבר הכנסת פלסנר, כחבר כנסת צעיר, איך להגן על הממשלה או איך להיות לעומתי לממשלה?

זאב אלקין: חבר הכנסת אקוניס, יהיו לך הרבה שנים ללמוד כחבר כנסת מהקואליציה מחבר הכנסת פלסנר בשבתו באופוזיציה, אז אל תבזבז את הכול בישיבה אחת.

יוחנן פלסנר: אני מבקש ממך שתיתן לי להשלים את המשפט.

זאב אלקין: משפט סיכום.

יוחנן פלסנר: לגבי מתי המעט, שלא קיבלו ג'וב בממשלה המנופחת הזאת ונשארו בכנסת, קחו את התפקיד שלכם ברצינות, הכנסת הזאת צריכה לתפקד, יש לכם אחריות, לא רק לנתניהו שלא מינה אתכם לאיזה ג'וב, אלא לציבור.

יוחנן פלסנר: יש לכם אחריות לציבור--

אופיר אקוניס: אל תדאגו לנו.

יוחנן פלסנר: --אחריות לפקח על עבודת הממשלה.

יוחנן פלסנר: כל הדיבורים על קדימה ועל תפקידים הוכחו כלא נכונים, כי אתם רואים מי לא נכנס לממשלה ומי נכנס לממשלה.

זאב אלקין: תודה רבה, חבר הכנסת פלסנר.

זאב אלקין: חבר הכנסת רותם, בבקשה.

דוד רותם: אדוני היושב-ראש, אני כמעט מסכים עם כל מה שאמרו כאן חברי מהאופוזיציה.

דוד רותם: זה נכון.

דוד רותם: בשלוש השנים האחרונות למדנו אחריות לאומית.

דוד רותם: שאל חבר הכנסת שנלר איפה קיבלנו בשלוש השנים האחרונות פטור מחובת הנחה?

דוד רותם: ודאי שלא קיבלת, משום שהיה פה בולדוזר קואליציוני, שאתה היית חלק ממנו, ומנעתם כל דבר.

עתניאל שנלר: לא ביקשנו את זה, כי כיבדנו את הכנסת באופן מוזר.

דוד רותם: ביקשתם וידעתם שלא תקבלו.

יואל חסון: אתה תמכת, היית בקואליציה.

עתניאל שנלר: כיבדנו את הכנסת, כיבדנו את הציבור, כיבדנו את הדמוקרטיה.

דוד רותם: הייתי בקואליציה שמונה חודשים, עד שבגדתם במדינת ישראל והלכתם לאנאפוליס.

דוד רותם: למה אתה חושב שאמרנו שאנאפוליס מת?

דוד רותם: כי פרשנו בגללו מהקואליציה.

יוחנן פלסנר: פרשתם בגלל דברים עקרוניים שאתם לא עומדים עליהם היום.

זאב אלקין: חבר הכנסת רותם, נדון על זה במליאה היום.

זאב אלקין: בבקשה לגבי פטור מחובת הנחה.

זאב אלקין: חבר הכנסת רותם, בבקשה להמשיך.

דוד רותם: על-פי החוק, לממשלה יש שלושה חודשים להעביר חוק תקציב, ואם היא לא מעבירה אותו אחרי שלושה חודשים, הולכים לבחירות.

דוד רותם: לממשלה חדשה יש רק 45 יום.

דוד רותם: זה לא הגיוני ביסוד, אבל מה נעשה שיש גם חג הפסח?

דוד רותם: אילו היינו נמצאים בשנה רגילה וחבר הכנסת פלסנר היה בקואליציה, אני יודע מה הם היו עושים, הם לא היו מבקשים את החוק הזה, הם היו דוחים בחוק את חג הפסח.

דוד רותם: אני שואל את חברי מהאופוזיציה, מה אתם רוצים?

עתניאל שנלר: אנחנו רוצים שתעבירו את החוק.

דוד רותם: אתם רוצים שלא נצליח להעביר את החוק, ובעוד 45 יום ללכת לבחירות.

דוד רותם: זאת התפיסה הכלכלית הרצינית.

יואל חסון: את תקציב 2009 אתה יכול להעביר.

זאב אלקין: חבר הכנסת יואל חסון, תאפשר לו בבקשה לסיים.

זאב אלקין: בבקשה, חבר הכנסת רותם.

דוד רותם: מה אתם רוצים?

דוד רותם: אתם מוכנים להאריך את התקופה?

דוד רותם: אז תסכימו על פטור מחובת הנחה, בוועדה תגידו שלא טוב תקציב לשנתיים ולא טוב תקציב לארבע שנים ולא טוב תקציב לשישה חודשים, וזה בסדר.

דוד רותם: קודם כול נראה אם צריך לפטור את זה מחובת הנחה.

עתניאל שנלר: אתה מוציא מחובת הנחה כבר לשלוש קריאות.

עתניאל שנלר: אם כנים דבריך, היית צריך להגיד חובת הנחה עכשיו.

עתניאל שנלר: אבל פטור מחובת הנחה לשלוש קריאות ,ואחר כך תדונו?

עתניאל שנלר: מינה וביה זו סתירה.

דוד רותם: בכל מקרה אני צריך להעביר בשלוש קריאות את הארכת התקופה מ-45 יום ל-106 יום.

דוד רותם: האם אתה מסכים לזה?

דוד רותם: אחר כך, בוועדת הכספים ובמליאה תתנגד לחוק עצמו.

דוד רותם: אלא מה, אתם מנסים לגרור את המדינה עוד פעם לבחירות, זאת האחריות הכלכלית והציבורית שלכם – מדינת ישראל היום צריכה עוד בחירות.

דוד רותם: חבר'ה, זה לא יעזור לכם, אתם לא תזכו בשלטון גם בבחירות הבאות.

יוחנן פלסנר: למה אתם אחראים חוץ מהתפקידים שקיבלתם?

יוחנן פלסנר: למה אתם אחראים במה שהבטחתם?

דוד רותם: חוק ברית הזוגיות שאתם הצבעתם נגדו.

יוחנן פלסנר: איזה ברית זוגיות?

דוד רותם: הרי לא יעזור לך.

דוד רותם: כל מה שאתם יודעים זה ברית הזיגזוגיות?

זאב אלקין: חבר הכנסת פלסנר וחבר הכנסת שנלר, נא לאפשר לחבר הכנסת רותם לסיים.

זאב אלקין: חבר הכנסת רותם, משפט סיכום.

דוד רותם: אדוני, אני מציע לתת פטור מחובת הנחה, לכנס את הוועדה, ושם, למרות שזה לא בסדר, זה צריך להיות בוועדת חוקה, אבל יש מקרים שאין בהם ברירה.

דוד רותם: מכיוון שאני מיועד להיות חבר בוועדת החוקה- - -

זאב אלקין: יותר מחבר לפי מה ששמעתי.

יואל חסון: אתה רומס את כבודך שלך, במקום שהוועדה שלך תדון ברצינות בשינויים האלה.

יואל חסון: אתה לא נותן לעצמך הזדמנות לעשות את זה.

דוד רותם: הכבוד שלי לא כל כך חשוב כמו המדינה, בניגוד לקדימה- - -

יואל חסון: המהלכים האלה נכונים למדינה?

יואל חסון: לעשות תקציב דו-שנתי, כשאתה לא יודע מה יהיה כאן ב-2010?

זאב אלקין: חבר הכנסת יואל חסון, אתה תגרום לי לא לאפשר לך לדבר, כי לא היית אמור לדבר, כי איחרת.

זאב אלקין: בבקשה, תתאפק עד שתהיה לך זכות דיבור.

יואל חסון: אדוני אתה צריך להיות יותר סובלני.

זאב אלקין: אני מאוד לא סובלני – גם לא הוצאתי אותך מהדיון, למרות שדיברת בפלאפון וגם לא הפרעתי לך.

יואל חסון: לא ראיתי קשיחות כזאת של אף יושב-ראש, אדוני.

זאב אלקין: למדתי מיושב-ראש הקואליציה הקודם על בשרי.

זאב אלקין: חבר הכנסת רותם, סיימת?

זאב אלקין: תודה רבה.

זאב אלקין: חבר הכנסת טיבי, בבקשה.

אחמד טיבי: אדוני היושב-ראש, רבותי חברי הכנסת, אני נמצא בכנסת כעשר שנים.

אחמד טיבי: ראיתי דברים מוזרים ומניפולציות פרלמנטריות לעומק ולרוחב, לימין ולשמאל, אבל מעולם לא ראיתי מחטף פרלמנטרי כזה שיש בו ריסוק של שני חוקי יסוד – חוק-יסוד: משק המדינה וחוק יסוד: הממשלה.

אחמד טיבי: זה דבר חסר תקדים.

אחמד טיבי: זה דבר חסר תקדים שמבקשים בתקופת פגרה, לא דרך ועדת הכנסת, אלא ועדה מסדרת, שהיא ועדה זמנית, פטור מחובת הנחה כדי לשנות חוקי יסוד, ואחר כך להעביר אותם לוועדה זמנית, ולהתייחס אל הכנסת כגוף קיקיוני שאין לו שום סמכות בקרה.

אחמד טיבי: תפקידו של הפרלמנט זה לבקר, אבל אומרים לכנסת שהיא חותמת גומי.

אחמד טיבי: אני חושב שדווקא חברי הקואליציה צריכים להיות אלה שיגידו לא למהלכים כאלה.

אחמד טיבי: אני בא בידיים נקיות – הייתי גם באופוזיציה הקודמת, שלא כמו חברי כנסת אחרים.

אחמד טיבי: גם הקואליציה הקודמת עשתה טעויות, אבל מחטפים כאלה היא לא עשתה.

אחמד טיבי: אגב, אני חושב שאין מדינות אחרות שיש בהן תקציב רב-שנתי.

אחמד טיבי: אני לא בטוח, אני חושב שאין.

אחמד טיבי: אומרים שמחפשים.

אחמד טיבי: מינו שר מיוחד ללא תיק כדי שיחפש מדינות כאלה – אין.

אחמד טיבי: אין.

אחמד טיבי: יש שר ללא תיק לחיפוש מדינות עם תקציב רב-שנתי.

אחמד טיבי: אין.

אחמד טיבי: לא מוצאים.

אחמד טיבי: למרות שהוא השר ה-30.

זאב אלקין: חבר הכנסת טיבי, עכשיו הבנתי למה לא היית בהצבעה על הקמת הממשלה, בדקת במדינות אחרות מה קורה שם בתקציב הרב-שנתי.

יואל חסון: הוא פשוט התבייש להצביע נגד ממשלה כזאת, אפילו להצביע נגד זו בושה.

אחמד טיבי: במדינות שבהן הייתי מתייחסים יותר בכבוד אפילו למשברים כלכליים.

אחמד טיבי: אגב, שמעתי את נציג האוצר אומר שכל ההליך הזה נעשה, כי הממשלה מתחשבת במשבר הכלכלי.

אחמד טיבי: הצחקת אותי, מינוי של שטייניץ, זו התחשבות במשבר הכלכלי?

אחמד טיבי: מה זה הדבר הזה?

דני דנון: אתה מחלק ציונים לשרים?

אחמד טיבי: כן, מותר לי.

דני דנון: מי שמך?

דני דנון: מי נתן לך רשות?

אחמד טיבי: סליחה, הציבור בחר בי כדי לחלק ציון לשרים.

יואל חסון: זאת הרשות המחוקקת, זה בדיוק התפקיד שלה.

מוחמד ברכה: זו ההערה הכי גאונית שנשמעה במקום הזה, התעלית על עצמך.

זאב אלקין: חבר הכנסת ברכה, אני מאמין שלא תרצה להפריע לחבר הכנסת טיבי.

אחמד טיבי: הוא לא מפריע לי.

זאב אלקין: חבר הכנסת דנון, תאפשר לחבר הכנסת טיבי לדבר.

זאב אלקין: תרחם עליו, כל מה שנשאר לו זה לתת ציונים לשרים.

זאב אלקין: לא נשאר לו הרבה מעבר לזה, אז תיתן לו את הזכות המינימלית הזאת.

זאב אלקין: בבקשה, חבר הכנסת טיבי.

אחמד טיבי: חבר הכנסת זאב אלקין, אתה משמש כיושב-ראש ועדה, אסור לך לחלק הערות כאלה לחברי כנסת.

זאב אלקין: אני מגן על זכותך לדבר.

אחמד טיבי: אל תגיד שאתה מרחם עלי, אני מרחם עליך שלא זכית לתפקיד, לא לסגן שר ולא לשר.

אחמד טיבי: זרקו אותך לתפקיד של יושב-ראש קואליציה מנופחת, מצחיקה וגרוטסקית.

אחמד טיבי: נראה לי בסדר שאני אומר את זה.

אחמד טיבי: אל תרחמו עלי, עלי לא מרחמים.

נסים זאב: כל המרחם על הבריות, מרחמים עליו משמים.

אחמד טיבי: הערות כאלה לא מתאימות לתפקיד יושב-ראש, תשאיר את זה לנסים זאב.

זבולון אורלב: טיבי, אתה הולך מדחי לדחי ומדוחא לדוחא.

נסים זאב: חשבתי שיש קשר בין טיבי לביבי, זה כמעט אותן אותיות.

זאב אלקין: חבר הכנסת זאב, נא לאפשר לחבר הכנסת טיבי לדבר.

אחמד טיבי: אדוני, בכנסת השש-עשרה שינו בחקיקת בזק חוק יסוד.

אחמד טיבי: וראה זה פלא, לאחר שפנינו אז לבג"ץ, בג"ץ רע"ם-תע"ל נגד ועדת הבחירות המרכזית, זכינו.

אחמד טיבי: אמר אז הנשיא ברק שאין ראוי לשנות חוקי יסוד בהליך בזק, כי אפילו חוק רגיל לא מקבלים בקריאות כאלה.

אחמד טיבי: נגיד שכל הקואליציות עושות מחטפים של חוקים רגילים, אבל חוקי יסוד בקריאה הראשונה, בקריאה השנייה ובקריאה השלישית בלי בקרה?

זבולון אורלב: הוראת שעה.

אחמד טיבי: איזו הוראת שעה?

אחמד טיבי: תעביר את המדינה למדינה של הוראת שעה.

מוחמד ברכה: הוראת שעתיים עכשיו.

זאב אלקין: חבר הכנסת ברכה, נא לא להפריע לחבר הכנסת טיבי, הוא לא הפריע לך.

אחמד טיבי: אדוני, תראה מה אומר הנשיא ברק: חוקי יסוד מניחים את היסוד לערכיה החברתיים של המדינה, קובעים את השקפותיה, מחויבותה ומגמותיה של החברה, הם נועדו לכוון התנהגות לתקופה ארוכה, הם קובעים את המסגרת לחקיקתם של חוקים ולהתנהגותו של הממשל.

אחמד טיבי: חוקי היסוד הם פילוסופיה, פוליטיקה, חברה ומשפט גם יחד.

אחמד טיבי: כך מתנהגות ממשלה וקואליציה כלפי חוקי יסוד?

זאב אלקין: בבקשה לסכם, חבר הכנסת טיבי.

אחמד טיבי: זה מביש ומבזה, ועל הפרלמנט לשמור על כבודה של הכנסת.

אחמד טיבי: אתם עושים ההפך.

אחמד טיבי: תודה, אדוני היושב ראש.

זאב אלקין: תודה רבה, חבר הכנסת טיבי.

זאב אלקין: חבר הכנסת זאב בילסקי, בבקשה.

זאב בילסקי: תודה, אדוני היושב-ראש.

זאב בילסקי: קודם כל הייתי רוצה להעיר, ואני מרשה לעצמי בגלל חברות רבת השנים עם היושב-ראש.

זאב בילסקי: כבר שמעתי את ההערות שלך היום מה גורלנו לארבע השנים הבאות, מה ניתן לנו, מה לא ניתן לנו.

זאב בילסקי: אני חושב שגוף דמוקרטי כמו הגוף הזה שאנחנו יושבים בו, כדאי שלפחות תהיה תקווה לאנשים חדשים שהגיעו לכאן, שיש פה באמת יכולת לפעול למען מדינת ישראל, ולא כפי שאמר היושב-ראש, נגזר גורלנו לשבת כאן ולראות איך קורים דברים כמו שקורים היום.

זאב אלקין: חס וחלילה, אמרתי שאתם תבקרו את הממשלה, זה תפקידכם, ואני אגן בחירוף נפש על זכותכם לבקר את הממשלה, גם כשאני לא אסכים אתכם.

זאב אלקין: בבקשה, חבר הכנסת בילסקי.

זאב בילסקי: מודה ועוזב ירוחם.

זאב בילסקי: אדוני היושב-ראש, כשהגעתי לכאן, ואדוני יודע שאני די חדש בעניין הזה, אמר לי צחי הנגבי שאני אהיה בוועדה המסדרת.

זאב בילסקי: שמחתי מאוד כי הבנתי שיש בוועדה הזאת תפקידים רבי חשיבות.

אחמד טיבי: הוועדה ש"מסדרת" את הכנסת, תרתי משמע.

זאב בילסקי: כשחזרתי הביתה אחרי הישיבה הראשונה שאלה אותי אשתי, היא אמרה: זאביק, תגיד לי מה היה?

זאב בילסקי: הלוא סך הכול כל המשפחה שלי מאוד שמחה שאני מצטרף לגוף של המחוקקים, שגורל מדינת ישראל מושפע ממנו.

זאב בילסקי: אמרתי לה: קרן, אני אגיד לך את האמת, החלטנו על ועדת חדרים ושעתיים היה דיון האם הפגרה תהיה חודשיים או שתהיה פחות מחודשיים.

זאב בילסקי: זה מה שדנו שם.

זאב בילסקי: האמת היא, קרן, מאוד לא היה נעים לי כל הדיון הזה- - -

חיים אורון: ולא הקציבו לך שלוש דקות לדבר על חדרים, על חדרים אפשר היה לדבר הרבה.

זאב בילסקי: דווקא אז היושב-ראש היה לארג', נתן לאנשים לדבר, והנושא של החדרים תפס פה הרבה מקום, ובאמת היה פה דיון ממש משמעותי, וחזרתי הביתה ואמרתי לאשתי: אגיד לך את האמת, אולי צודקים לי כל אלה שאומרים לי "זאביק, לאן הגעת?"

זאב בילסקי: היום אני בא לפה, אדוני היושב-ראש, ואני לא אדם שהתחיל את החיים הציבוריים היום, העברתי הרבה תקציבים בחיים שלי, בגופים לא פחות מכובדים מאשר הגוף הזה, ואני פה רואה שאני צריך להצביע ביום אחד על שינוי דרמטי של חוקי יסוד, ואני קורא את חוות דעתה של המשנה ליועצת המשפטית שאומרת : "בראשית דברי בעניין זה אציין כי הליך חקיקה כה מזורז" – ועכשיו באותיות מודגשות – "אינו דרך המלך לחקיקה ראויה, וברור שאינו רצוי".

זאב אלקין: אני מקווה שתמשיך להקריא מדבריה גם בהמשך.

זאב בילסקי: קראתי הכול, אדוני היושב-ראש, ואני באמת מקווה שיושב-ראש הכנסת הנבחר, כי בחרנו בו כולנו, כי אנחנו מאמינים ביושרו, והוכח הרבה מאוד שנים שהוא פרלמנטר מעולה ואדם שיודע להבדיל בין העיקר לבין הטפל, שיוריד מסדר-היום את ההצעה המגונה הזאת – ביום אחד, בשלוש קריאות, לשנות חוקי יסוד, ולהביא לכך שמעמדה של הכנסת נשחק עד עפר.

זאב בילסקי: זה מה שאני אגיד היום בבית, כשאני אחזור מהכנסת.

זאב בילסקי: תודה רבה.

חיים אורון: קח בחשבון שדי מהר יימאס להם לשמוע ממך.

זאב אלקין: תודה רבה, חבר הכנסת בילסקי.

זאב אלקין: חבר הכנסת יואל חסון.

זאב אלקין: הנה, הגיע תורך.

זאב אלקין: שלוש דקות עומדות לרשותך.

יואל חסון: תודה, אדוני היושב-ראש.

יואל חסון: אדוני היושב-ראש, אני רוצה להזכיר לך, ואני רוצה להזכיר לחברים אחרים שנמצאים כרגע בקואליציה, שיום אחד אתה בקואליציה ויום אחד אתה באופוזיציה, ואני מציע לכל אחד מאיתנו לזכור את זה וללמוד את זה.

חיים אורון: זה נכון לגבי הרוב.

דוד רותם: זה לא זכרת כשהיית יושב-ראש קואליציה.

יואל חסון: תאמין לי, זכרתי את זה כל הזמן, ותאמין לי, הקואליציה שלנו לא התנהלה בצורה כזאת, ואפילו לא חשבה להתנהל כך.

יואל חסון: אם היינו אנחנו כוחניים כך, אולי היינו במקום אחר היום.

יואל חסון: אנחנו לא כוחניים כמוכם, ואנחנו לא חוצים גבולות כמוכם.

יואל חסון: צריך להבין, חברי חברי הכנסת, הממשלה הזאת בעצמה לא מאמינה בעצמה, היא לא מאמינה בעצמה והיא יודעת שזה הזמן שלה להעביר הכול ומהר, כי מי יודע מה יהיה בעוד שנה.

מירי רגב: איזה מזל שאתה- - -

יואל חסון: חברת הכנסת רגב, את יודעת בעצמך מי יודע מה יהיה בעוד שנה, הרי ביבי בעצמו יודע שלא בטוח שיש לו ממשלה בכלל בעוד שנה--

מירי רגב: אתה יודע כל מה שהוא יודע?

יואל חסון: --ולא בטוח שיהיה לו רוב, אז הוא אומר לעצמו: יש לי עכשיו רוב, כולם באנרגיות חיוביות, כולם נורא נהנים בלשכות, כולם נורא שבעים ורגועים, יאללה, נעביר תקציב מהר, תקציב 2009, תקציב 2010.

יואל חסון: נרמוס- - -

מירי רגב: הלוואי שהיינו יכולים להעביר תקציב לחמש שנים, זאת היציבות למדינה הזאת.

חיים אורון: יש הצעה של שתי ישיבות בשנה לכנסת.

יואל חסון: אדוני היושב-ראש, אתה לא ממהר להגן עלי.

זאב אלקין: פנית לחברת הכנסת רגב, לכן אפשרת לה להגיב.

זאב אלקין: חברת הכנסת רגב.

קריאות: - - -

זאב אלקין: חבר הכנסת אורון, חבר הכנסת יואל חסון לא הפריע לדבריך, אתה לא תפריע לו.

זאב אלקין: חברת הכנסת רגב, בבקשה לאפשר לחבר הכנסת יואל חסון להמשיך את דבריו.

זאב אלקין: בבקשה.

יואל חסון: אתם בעצמכם, חברי הקואליציה, לא מאמינים בממשלה הזאת ולא מאמינים ביכולת שלה למשול לאורך זמן.

יואל חסון: אם הייתם מאמינים ביכולת הזאת, הייתם יוצרים כאן תהליך אמיתי של התדיינות ותהליך אמיתי של העברת חוק תקציב ב-2009 וחוק תקציב ב-2010.

יואל חסון: עכשיו אתם מנצלים רוב, יש לכם סוג של עריצות הרוב.

יואל חסון: ונכון, יש לכם רוב, זה דבר זמני.

יואל חסון: כרגע יש לכם רוב, ואתם מנצלים את זה.

מירי רגב: זאת הדמוקרטיה.

יואל חסון: עזבו רגע את תקציב המדינה.

יואל חסון: מי יכול כאן באופן אישי לתכנן את תקציבו, את תקציב משק הבית שלו לשנתיים הקרובות בהתחשב במה שקורה היום במשק, בכלכלה העולמית ובמדינת ישראל?

יואל חסון: מי יכול לתכנן הכנסות, לתכנן הוצאות, שלא לדבר על דברים שלא צפויים?

יואל חסון: מי יכול היום לתכנן תקציב מדינה ל-2010, זה דבר לא נכון.

יואל חסון: שמעתי את יושב-ראש הכנסת בתשובתו אלינו, אל יושבי-ראש סיעות האופוזיציה, הוא אומר: הכול תקין, התייעצתי עם היועצת המשפטית, היא עשתה כך, אמרה כך.

יואל חסון: חבר'ה, לא הכול עניין משפטי.

יואל חסון: נכון, משפטית זה בסדר, זה תקין, אף אחד לא עושה כאן דברים בניגוד לחוק.

יואל חסון: אבל האם זה נכון?

יואל חסון: זה שהחוק יעבור היום בכנסת זה אומר שזה נכון?

יואל חסון: זה אומר שזה נכון למדינה?

יואל חסון: זה אומר שזה נכון לכלכלה?

יואל חסון: זה אומר שזה יביא פתרון?

יואל חסון: זה יביא דבר אחד – שרידות לממשלה הזאת, שקט נפשי לראש הממשלה הזה, ואחר כך מה שיעשו – הנה, מקליטים אותנו, הפרוטוקולים נרשמים- - -

מירי רגב: זה יביא יציבות ממשלתית, זה יביא יציבות כלכלית, לא התחלפות כל שלושה חודשים.

מירי רגב: אתה מדבר על יציבות כלכלית ויציבות שלטונית?

מירי רגב: הרי זה אחד הדברים שאתה רוצה לשנות.

זאב אלקין: חברת הכנסת רגב, חבר הכנסת יואל חסון במשפט סיכום, בואו ניתן לו להגיד אותו.

יואל חסון: הפריעו לי, אני לא במשפט סיכום.

זאב אלקין: אתה כן במשפט סיכום.

זאב אלקין: בבקשה.

יואל חסון: הגזרות עוד יגיעו, הן יגיעו טלאי על טלאי, יתקנו את הצעת התקציב הזאת ל-2010 וישחקו פה בכולם.

יואל חסון: אנחנו קודם כול נהיה כאן כדי להזכיר את זה, ולהזכיר לכולכם שרוב זה לא עריצות הרוב, יום אחד אתה באופוזיציה ויום אחד אתה בקואליציה, וכדאי מאוד במתינות להשתמש בכלים שיש לך כשלטון, כי יום אחד הכלים האלה יכולים לבוא עליך.

יואל חסון: כל הטענה על הוראת שעה, הוראת שעה זה כיסוי נוח לשינוי חוקי יסוד.

יואל חסון: יש כאן שינוי מהותי, שינוי כבד, שינוי רציני, וכמו שאמרתי: עריצות הרוב מאפשרת אותו היום.

זאב אלקין: תודה רבה.

זאב אלקין: למעשה תם סדר הדוברים.

זאב אלקין: היות והיו שני חברי כנסת מהאופוזיציה שבאו באיחור יותר גדול, וביקשו לדבר, לפנים משורת הדין, כדי לאפשר לאופוזיציה להשמיע את דברה, אני אתן גם להם לדבר.

זאב אלקין: בבקשה, חבר הכנסת רמון, זכות הדיבור שלך.

חיים רמון: תודה ליושב-ראש על כך שהוא נתן לי לדבר לפנים משורת הדין, ואני אפילו אענה לבקשתו ואפילו לא אדבר על התוכן, אלא רק על הפרוצדורה.

זאב אלקין: אני מאוד מודה לך, תהיה בין המעטים שעשו זאת.

חיים רמון: לכן אני אתחיל בהערה כללית.

חיים רמון: כיוון שלצערי אני חבר הכנסת הכי ותיק פה, אז ראיתי הכול.

חיים רמון: כאשר כנסת מתכנסת יש אווירה, בכל המפלגות שמגיעות לשלטון, של איזו זחיחות, של איזו תחושה שתמיד יהיו בשלטון.

חיים רמון: אני זוכר ב-2003, כשגדעון סער, היום שר החינוך, הליכוד קיבל 38 מנדטים, וזה נראה לנצח, וגדעון סער כהרגלו היה מאוד תקיף וכדומה.

חיים רמון: אמרתי לו: גדעון, לא ייקח הרבה זמן וזה עלול להתחלף, וכל מה שאתה עושה היום, אני אעשה לך.

חיים רמון: אבל לא הייתי כל כך אכזר כמו גדעון סער.

חיים רמון: ב-2006, כשהחלפתי אותו כיושב-ראש הוועדה המסדרת, אמרתי לו: גדעון, עכשיו תלמד איך לא עושים את זה, איך עובדים בכנסת בשיתוף פעולה וביחד.

חיים רמון: אני אומר לחברי מהקואליציה: זה נראה כרגע לנצח.

חיים רמון: הנצח הזה עובר מאוד-מאוד מהר.

חיים רמון: כשאתם עושים עכשיו תקציב לשנתיים, תבוא ממשלה ותעשה לארבע שנים ולחמש שנים, עם כל הטיעונים.

חיים רמון: הרי אתם יודעים שזה דבר מופרך.

חיים רמון: אם זה היה טוב, לא הייתם עושים הוראת שעה, הייתם עושים הוראה קבועה.

חיים רמון: ודאי זה לא טוב כאשר עושים את זה בלי דיון אמיתי, כאשר הכלכלנים המרכזיים במשק מתנגדים, כאשר אין לזה תקדימים.

חיים רמון: יש דברים בתקציב שצריכים להיות רב-שנתיים, יש דברים כאלה.

חיים אורון: יש גם כלים לזה.

חיים רמון: יש כלים לזה, והם יכולים להיות רב-שנתיים.

חיים רמון: הרבה מאוד דברים יכולים להיות רב-שנתיים.

חיים רמון: אם אתם רוצים לעשות את הדיון הזה, אפשר לעשות את הדיון הזה ביחד, כי אנחנו רוצים להיות אחראים יחד איתכם, להתעסק באמת בכלכלה, בעיקר במצב הזה.

חיים רמון: אפשר חלקים מהתקציב לעשות רב-שנתיים, אפשר לעשות את זה ביום.

חיים רמון: בפרוצדורות גם לא תעשו ביום, אני מניח שהאופוזיציה תגיש איזה 5,000 הסתייגויות, ונרצה להגיע לליל הסדר ביחד, ולכן אני לא מניח שאתם תוכלו להעביר היום 5,000 הסתייגויות שיהיו כל היום וכל הלילה, ולא ראוי להתכתש.

חיים רמון: ההצעה של חבר הכנסת רותם היא הצעה טובה.

חיים רמון: אנחנו נעביר היום בשלוש קריאות הארכה של התקציב ל-60 יום, כי באמת יש בעיה לעשות את זה ב-45 יום, ואין לנו שום כוונה שיהיו בחירות.

חיים רמון: אפשר להעביר את זה ל-60 יום, נעשה את זה מהר, לא נתכתש, ואפילו במשך הפגרה הזאת נתכנס לשניים-שלושה דיונים ונדון בעניין הזה ברצינות, על כל מה שכרוך בו.

חיים רמון: אני מציע ליושב-ראש, אתה צריך, אם מותר לי להציע לך, להיות עזר כנגד הממשלה.

חיים רמון: מכיוון שהממשלה עשתה שטות, תתקן אותה.

חיים רמון: תשב איתה, תתקן אותה, תסביר לה, אל תהיה אתה חותמת גומי, אל תגרום לה לעשות טעות כל כך קשה, הן מבחינה מהותית של התקציב הרב-שנתי והן מבחינת היחסים בכנסת והעימות הנורא בכנסת.

חיים רמון: זה מיותר.

חיים רמון: הממשלה הזאת לא התחילה את דרכה ברגל ימין, לא ממש זכתה.

זאב אלקין: חבר הכנסת רמון, בבקשה לסיים.

זאב אלקין: משפט סיכום.

חיים רמון: לכן אני מציע, ביוזמתך תציע תיקון, תעשה 60 יום, ויחד, כמו שניסו תמיד להגיע בענייני תקציב להבנות בפרוצדורה, תשב עם האופוזיציה, תגיע לאיזו הבנה שחלקים מהתקציב יהיו רב-שנתיים, חלקים, ודאי שאנחנו לא יודעים מה יקרה איתם כמו שכר וכדומה, שהם יהיו חד-שנתיים.

זאב אלקין: תודה רבה, חבר הכנסת רמון.

זאב אלקין: בבקשה, חבר הכנסת זחאלקה – אחרון הדוברים מחברי הכנסת.

ג'מאל זחאלקה: כבוד היושב-ראש, רבותי חברי הכנסת, צריך להתנגד לפטור מחובת הנחה, כי מדובר בהצעה גרועה מאוד, ולא במשהו טכני בכלל.

ג'מאל זחאלקה: כללי המשחק והפרוצדורות הן עניין מהותי בדמוקרטיה, לא עניין טכני.

ג'מאל זחאלקה: יש אומרים שהן מהות הדמוקרטיה, שיש כללי משחק.

ג'מאל זחאלקה: היה פעם שר הגנה בארצות-הברית שאמר משהו על אלה ששינו את כללי המשחק, זו מילה לא פרלמנטרית, לכן אני לא אשתמש בה.

אופיר פינס-פז: זה תקדים מסוכן, זחאלקה.

ג'מאל זחאלקה: אני לא אשתמש בה בהקשר זה, אני משאיר אותה להזדמנויות אחרות, אבל אתה יודע בדיוק מה המילה – מי אלה ששינו את כללי המשחק, ובמחטף.

ג'מאל זחאלקה: מדובר בעניין רציני מאוד שחורץ גורלות של אנשים, מדובר בפת לחמם של מאות אלפי ועשרות אלפי אזרחים, מדובר בחינוך, מדובר בעניינים רציניים מאוד, ואי-אפשר לעשות את זה בהליך של מחטף.

ג'מאל זחאלקה: הכנסת לא דנה בתקציב, הכנסת מחליטה על התקציב.

ג'מאל זחאלקה: זה אחד הכלים החשובים ביותר שיש לכנסת.

ג'מאל זחאלקה: לכן צריך לטפל בנושא הזה בזהירות המרבית, בדחילו וברחימו, ולא לקבוע תקציב לשנתיים, כי נוח לקואליציה עכשיו.

ג'מאל זחאלקה: אפשר להעביר את התקציב, זה לא משהו שאי-אפשר לעשות.

ג'מאל זחאלקה: לא מדובר באילוץ שאין לו פתרון.

ג'מאל זחאלקה: אם היה משהו כזה, היינו דנים ברצינות, אבל זה לא אילוץ, אפשר לפתור את הבעיה הזאת גם על-פי החוק הקיים, לא צריך לשנות חוק.

ג'מאל זחאלקה: כשבאים ועושים הוראות שעה, אנחנו יודעים מה קורה עם הוראות שעה בחקיקה בכנסת.

ג'מאל זחאלקה: עברו על כל הוראות השעה כמה פעמים, חידשו אותם, תיקנו אותם, ואי אפשר לשנות חוק יסוד בצורה כזאת.

ג'מאל זחאלקה: אומרים שביבי נתניהו להטוטן, נראה לי שהתחיל הקרקס.

ג'מאל זחאלקה: זה בכלל מזכיר לי את הארנב מארץ הפלאות – ממהר, ממהר, ממהר.

ג'מאל זחאלקה: לאן הוא ממהר?

מירי רגב: לטפל בבעיות הקשות.

מירי רגב: יש בעיות רציניות.

ג'מאל זחאלקה: זה לא אילוץ.

זאב אלקין: תודה רבה, חבר הכנסת זחאלקה.

זאב אלקין: נציג הממשלה ביקש להגיב, רק מאוד בקצרה.

זאב אלקין: בבקשה.

יואל בריס: השאלה שעומדת פה היא רק השאלה הפרוצדורלית.

יואל בריס: צריך להבין דבר אחד, שאולי לא הדגשתי אותו מספיק בפתח הדברים.

יואל בריס: ההיערכות של הממשלה לתקציב אחד בתוך 45 יום שונה לחלוטין מההיערכות לתקציב דו-שנתי עם תוכנית כלכלית ב-106 יום, היא גם שונה אגב מכל ההצעות האחרות שעלו כאן, של 60 יום או כל דבר אחר.

יואל בריס: הממשלה צריכה להיערך עכשיו.

יואל בריס: אין אפשרות להיערך למשהו אחד ולבצע משהו אחר.

חיים אורון: ב-2005 הגשתם תוכנית כלכלית באמצע השנה.

חיים אורון: ב-2003- - -

חיים רמון: ב-2001 הגישו שלוש תוכניות כלכליות בתוך ארבעה חודשים.

יואל בריס: ההבדל הוא רק אחד: ההיערכות לזה וההיערכות לזה שונה מאוד, והממשלה צריכה להיערך עכשיו.

יואל בריס: הבקשה לפטור מחובת הנחה היא בדיוק כדי לאפשר לממשלה להיערך להחלטה שתתקבל היום.

יואל בריס: תודה.

חיים אורון: להביא לך את פרוטוקול הממשלה שיציע לך איך לעשות את זה?

זאב אלקין: תודה רבה, יואל בריס.

זאב אלקין: חבר הכנסת אורון, היית בזכות דיבור.

חיים אורון: זה כנסת פה, זה לא גנון.

חיים אורון: אפשר להעיר הערה, מה קרה.

זאב אלקין: בוודאי, ואתה עוד תדבר, לדעתי, היום לא מעט על הסוגיה הזאת, ונקשיב בקשב רב לדבריך, כראוי בכנסת.

חיים אורון: להקשיב לא חובה.

זאב אלקין: למעשה הדיון מסתיים.

זאב אלקין: לקראת סיכומו ולקראת הצבעה אני רוצה להזכיר לחברים שלמרות שרוב הדיון התייחס ורוב הדוברים דיברו כאן דווקא לגופה של הצעת החוק, ועוד נדון בה ונהפוך בה ונהפוך בה, מה שאמור היה לבוא לידי ביטוי כאן, ובהצבעה כאן, זו רק סוגיה אחת – פטור מחובת הנחה לגבי שני תהליכים: פטור מחובת הנחה לגבי תחילת הדיון בקריאה הראשונה, שהמשמעות של זה שאנחנו פוטרים את הממשלה מחובת הנחה של 48 שעות, והשלב הבא זה פטור מחובת הנחה לקראת הקריאה השנייה והקריאה השלישית, שאנחנו פוטרים מהצורך של חובת הנחה של 24 שעות.

זאב אלקין: חובת ההנחה הזאת בדרך כלל נועדה לאפשר לחברי הכנסת ללמוד את העניין ולגבש את עמדתם.

זאב אלקין: מהדיון הער שהיה כאן בחדר התרשמתי שחברי הכנסת כבר גיבשו את עמדתם – שמעתי דברים ברורים מאוד בעד ונגד, ואני מזכיר לחברים, שמצביעים כרגע על פטור מחובת הנחה.

זאב אלקין: מי שמתנגד לגופה של הצעת החוק יוכל לדבר נגדה ולהצביע נגדה בדיונים במליאה ובוועדת הכספים, ומי שתומך בה – כנ"ל.

זאב אלקין: מה שעומד כאן לדיון זו רק השאלה האם אנחנו יכולים לפטור את הממשלה מחובת ההתראה המוקדמת לחברי הכנסת.

זאב אלקין: נראה לי, לפי ההתרשמות שלי בדיון, שחברי הכנסת עשו כנראה שיעורי בית היטב ולמדו את ההצעה כהוגן וגיבשו את עמדתם.

זאב אלקין: אגב, הם בטח לא הופתעו כי הנושא הזה הוזכר גם  בהסכמים הקואליציוניים שהונחו על שולחן הכנסת, אז בוודאי היתה להם אפשרות לגבש את עמדתם בטרם הממשלה פנתה לבית הזה.

זאב אלקין: אני רק חייב תשובה אישית לחבר הכנסת רמון לגבי הבקשה שלו לעזור לממשלה לתת אפשרות פעולה לכנסת.

זאב אלקין: דווקא במסגרת זה שאני נוהג כעצתך ראוי מאוד שהכנסת תקבל פרק זמן ראוי והוגן לדיון בחוק ההסדרים והצעת התקציב, ולכן הארכה שהממשלה תבקש תאפשר לכולנו, גם חברי כנסת מהקואליציה וגם חברי כנסת מהאופוזיציה, לדון בהרבה יותר רצינות גם בתקציב וגם בחוק ההסדרים.

חיים אורון: לא נכון, זה פשוט לא מדויק.

חיים אורון: אל תטעה את חברי הכנסת, על-פי החוק הזה, זה יונח ב-16 ביוני.

זאב אלקין: כתוב שיונח לא יאוחר מ-16 ביוני.

חיים אורון: זאת אומרת שלממשלה לא יהיה זמן להתכונן.

זאב אלקין: זה בוודאי עדיף על המצב הקיים.

זאב אלקין: חברי הכנסת, הדיון הסתיים, אני מביא את העניין להצבעה.

זאב אלקין: אני אקיים הצבעה שמית, כי יש כאן שני נושאים שאנחנו צריכים לוודא: האחד, זו השאלה לאיזה עמדה היה רוב, האם היה רוב לפטור מחובת הנחה בכל הקריאות – אני שוב מדגיש שאני מביא את הבקשה לפטור מחובת הנחה בכל הקריאות – והדבר השני, האם היה קוורום להחלטה של ועדת הכנסת על הפטור.

זאב אלקין: כמו שאתם יודעים דרוש שליש.

זאב אלקין: לכן אני עושה את זה שמית, ובמקום שיש מחליפים תודיעו.

עתניאל שנלר: אדוני היושב-ראש, יש לי הצעת החלטה אחרת.

זאב אלקין: מה זה הצעת החלטה אחרת?

זאב אלקין: יש כאן בקשת ממשלה, נצביע בעד או נגד.

זאב אלקין: אם תרצה להציע הצעה לסדר לוועדת הכנסת- - -

חיים אורון: אין הצעה אחרת.

חיים אורון: אתה רק יכול להגיד שעכשיו ראש השנה ולא פסח.

זאב אלקין: אני מקיים את ההצבעה לפי סדר השמות שהוגש לי על ידי מזכירות ועדת הכנסת.

זאב אלקין: אני המצביע הראשון.

זאב אלקין: זאב אלקין	 																			-	בעד דני דנון										-	בעד ציפי חוטובלי									-	בעד מירי רגב									-												בעד יריב לוין									-												בעד כרמל שאמה									-												בעד אופיר אקוניס									-	בעד צחי הנגבי									-												נגד יואל חסון									- 												נגד עתניאל שנלר									-											-	נגד אריה ביבי מצביע במקומו של חבר הכנסת שלמה מולה				-	נגד חיים רמון מצביע במקומה של חברת הכנסת רונית תירוש			-		נגד יוחנן פלסנר								-													נגד זאב בילסקי								-																								נגד רוברט אילטוב								-		בעד דוד רותם								-		בעד ליה שמטוב מצביעה במקומה של חברת הכנסת אורלי לוי אבקסיס		- 		בעד אנסטסיה מיכאלי מצביעה במקומו של חבר הכנסת חמד עמאר		-		בעד אופיר פינס-פז								-		נגד דניאל בן-סימון								-		בעד חברת הכנסת אורית נוקד						-       אינה נמצאת												 נסים זאב										בעד														 אמנון כהן										בעד																															 חיים אמסלם										בעד משה גפני																					בעד אחמד טיבי																					נגד אורי אריאל																					נגד מוחמד ברכה																					נגד

זאב אלקין: בזמן שוועדת הכנסת מבצעת את הספירה ברור שיש קוורום של השליש, אפילו לא צריך לספור, של החברים הקבועים.

זאב אלקין: בכל מקרה, אני מבקש לא להתפזר, כי יש סעיף שני – שונות – על סדר-היום.

זאב אלקין: אני תיכף אביא אותו בפניכם.

זאב אלקין: תוצאות ההצבעה: 16 בעד, 11 נגד, וחברת כנסת אחת לא נוכחת.

זאב אלקין: היא לא יכולה למעשה להצביע בוועדה.

זאב אלקין: בקשת הממשלה לפטור מחובת הנחה בכל הקריאות התקבלה ואושרה.

דוד רותם: רביזיה, אדוני.

זאב אלקין: חבר הכנסת רותם ביקש רביזיה.

זאב אלקין: אני מעמיד להצבעה את הרביזיה.

זאב אלקין: ההצבעה לא תהיה שמית, אין צורך.

זאב אלקין: מי בעד הרביזיה?

זאב אלקין: מי נגד הרביזיה?

זאב אלקין: הצבעה     בעד – מיעוט נגד – רוב הרביזיה לא נתקבלה.

זאב אלקין: הרביזיה לא התקבלה.

חיים אורון: זו גם פרסה של הכנסת, כי התרגיל שמישהו בעד מבקש להצביע על רביזיה, זה תרגיל שעבר זמנו.

רוברט אילטוב: זו בטח לא פעם ראשונה.

חיים אורון: שום דבר לא בפעם הראשונה.

חיים אורון: אף אחד לא יכול להמציא פה שום דבר.

רוברט אילטוב: אלה גם כללי המשחק.

זאב אלקין: חבר הכנסת אורון, תאפשר לי בבקשה.

עתניאל שנלר: הפתעה זה לאשר את התקציב לפני שראינו אותו.

זאב אלקין: אנחנו לא נוהגים לפי ההצעה שהצעת, חבר הכנסת שנלר, כי אנחנו חושבים שראוי שהכנסת תדון ברצינות בתקציב ברגע שהוא יוגש.

זאב אלקין: שונות

זאב אלקין: הסעיף השני, סעיף שונות, זו בקשה של מפלגת העבודה להחליף את חברת הכנסת נוקד שבגלל מינויה לסגנית שר לא יכולה להמשיך בחברות בוועדה המסדרת, בחבר הכנסת זבולון אורלב שיכהן על מקום סיעת העבודה.

זאב אלקין: זו בקשה של מפלגת העבודה.

יואל חסון: נגמרו חברי הכנסת בעבודה?

חיים אורון: אמרתי קודם שאני מחליף אותה, אמרתי בדיחה.

יואל חסון: זבולון, אתה מוכן לשבת במקום של מפלגת העבודה?

יואל חסון: אין גבול יותר?

יואל חסון: אין גבול לתקדימים.

זאב אלקין: אני מבקש סדר.

זאב אלקין: חבר הכנסת יואל חסון, לא סיימתי את דברי.

עתניאל שנלר: יואל, נעשה מכרז.

יואל חסון: אני מתפלא על חבר הכנסת אורלב שהסכים.

אחמד טיבי: אין להם חברי כנסת.

זאב אלקין: חבר הכנסת טיבי, בבקשה תאפשר לי להשלים את דברי.

יואל חסון: אנחנו נגד.

זאב אלקין: חבר הכנסת חסון, אני יכול לסיים את דברי?

יואל חסון: אמרתי מה אנחנו עושים.

זאב אלקין: אני בטוח שלא תרצה להפריע לי.

זאב אלקין: אני אסיים את דברי, ותשאל שאלה.

יוחנן פלסנר: אולי הבית היהודי ומפלגת העבודה יתמזגו.

זאב אלקין: מקובל שסיעות הקואליציה והאופוזיציה דואגות לייצוג בוועדות הזמניות לסיעות הקטנות שלא מקבלות ייצוג.

זאב אלקין: אגב, כך נהגנו בוועדת הכספים, כך נהגו סיעות שונות לגבי ייצוג בוועדת החוץ והביטחון הזמנית, ולכן עושה כאן מפלגת העבודה בדרך הראויה, שמאפשרת לסיעה היחידה בקואליציה שכרגע לא מיוצגת בוועדה המסדרת להיות מיוצגת על חשבון המכסה.

יואל חסון: אני מבקש לפתוח את זה לדיון.

זאב אלקין: דיבר כאן חבר הכנסת אורון, הוא יצא- - -

אחמד טיבי: סליחה, זה לא נושא שמצריך דיון?

אחמד טיבי: אי-אפשר להצביע עליו סתם כך, זה נושא חשוב.

אחמד טיבי: גם בגלל הנושא הפרסונלי וגם בגלל הנושא הרעיוני.

זאב אלקין: הנושא הוא מאוד רעיוני, ואני בטוח, חבר הכנסת טיבי, שגם אתה תשמח אם האופוזיציה תיתן ייצוג הולם, למשל בוועדת הכספים הזמנית, לסיעות האחרות של האופוזיציה, ותנהג כדוגמת הקואליציה.

יואל חסון: אדוני היושב-ראש, אני מבקש דיון.

זאב אלקין: לפי הייעוץ המשפטי שאני מקבל, לא צריך להצביע על זה בכלל, אז בוודאי לא צריך דיון.

זאב אלקין: צריך להודיע על זה כאן, ואנחנו נודיע על זה במליאה.

זאב אלקין: אם יש שאלה לחבר הכנסת פינס, אני אשמח להשיב.

אופיר פינס-פז: רציתי לשאול את יושב-ראש הסיעה שלי- - -

זאב אלקין: זה לא כאן.

זאב אלקין: תוכל לשאול אותו כשאני אנעל את הישיבה.

זאב אלקין: אם אתה לא שואל אותי, אני נועל את הישיבה.

זאב אלקין: תודה רבה.

זאב אלקין: אני נועל את הישיבה.

זאב אלקין: הישיבה נעולה.